《奉谢杨山居宣慰寄遗茧纸》
元代·王逢

明公枉珍遗，开缄霜雪色。
自非玉女春，必假天孙织。
剡藤失浮薄，海苔无光泽。
元是秘府藏，亲向御手得。
秋风柿叶馆，笔研久荒寂。
飞来一朵云，列弟厌金碧。
如何上所赐，波及沧浪客。
焚香再封裹，还坐翻太息。
盗发唐昭陵，无复晋墨迹。
顾兹抱贞素，恬阅世代易。
尚怜先代时，龙翰溢邦国。
蚕缲尽输征，鹑结曾不惕。
吾元本恭俭，世祖膺圣德。
羊鞟代白麻，遂尔混区域。
侈用几何年，离乱亦以极。
明星烂河岳，鸡叫扶桑白。
当写大宝箴，直上玉阶侧。
讵敢轻点涴，令人却湔涤。

作者简介：（1319—1388）元明间常州府江阴人，字原吉。元至正中，作《河清颂》，台臣荐之，称疾辞。避乱于淞之青龙江，再迁上海乌泥泾，筑草堂以居，自号最闲园丁。辞张士诚征辟，而为之划策，使降元以拒朱氏。明洪武十五年以文学录用，有司敦迫上道，坚卧不起。自称席帽山人。诗多怀古伤今，于张氏之亡，颇多感慨。有《梧溪诗集》七卷，记载元、明之际人才国事，多史家所未备。